KIRJALLINEN KYSYMYS E-1021/01

esittäjä(t): Ioannis Souladakis (PSE) neuvostolle

(3. huhtikuuta 2001)

Aihe: Intian ja Pakistanin suhteet

Afganistanin hallituksen viimeaikaiset mielettömät päätökset toivat esiin naapurimaiden Intian ja Pakistanin Kasmiria koskevat jatkuvasti jännittyneet suhteet. Koska näiden kahden maan rajaerimielisyyksiä ei ole saatu ratkaistua useiden vuosikymmenien aikana ja maiden rajanaapurit Kiina ja Afganistan ovat joko suoraan tai välillisesti osallisina selkkauksiin, Intian ja Pakistanin välisissä konflikteissa on nähtävissä kaikki merkit niiden leimahtamisesta suuren luokan kansainväliseksi turvallisuuskriisiksi.

Koska Euroopan unioni pyrkii vahvistamaan rooliaan kansainvälisen politiikan näyttämöllä ja kyseiset kaksi maata ovat EU:n tärkeitä kauppakumppaneita, kysyn neuvostolta seuraavaa:

1. Millaiset ovat tällä hetkellä Euroopan unionin ja Intian sekä Pakistanin väliset suhteet?

2. Mitä sopimuksia EU on allekirjoittanut Intian ja Pakistanin kanssa?

3. Onko neuvosto koskaan sisällyttänyt Kasmirin kysymystä näiden kahden maan kanssa ajoittain käytyihin keskusteluihin?

4. Onko neuvosto tähän mennessä tehnyt aloitetta Kasmirin kysymyksen ratkaisemiseksi ja jos ei ole, aikooko se tehdä vastaavan aloitteen?

Vastaus

(27. syyskuuta 2001)

Neuvosto on arvoisan parlamentin jäsenen tapaan huolestunut Intian ja Pakistanin välisistä jännitteistä.

Kysymyksen useiden näkökohtien osalta neuvosto haluaa kiinnittää huomion seuraaviin kohtiin:

1. EU:n Intian-suhteiden nykytilan osalta neuvosto kehottaa arvoisaa parlamentin jäsentä palaamaan vastaukseen, joka annettiin parlamentin jäsenen Gerard Collinsin huhtikuussa 2001 kyselytunnin aikana esittämään kysymykseen n:o H-0301/2001.

2. Pakistanin osalta neuvosto on lykännyt sotilasvallankaappauksen jälkeen kolmannen sukupolven EY:n ja Pakistanin välisen yhteistyösopimuksen allekirjoittamista ja poliittiseen vuoropuheluun kuuluvia säännöllisiä kokouksia. EY jatkaa kuitenkin kehitysavun antamista Pakistanin väestön haavoittuvimmille osille sekä humanitaarisen avun antamista Pakistaniin paenneille afgaanipakolaisille. Lisäksi neuvosto on toteuttanut ad hoc -pohjalta kaksi troikan korkean tason valtuuskunnan matkaa Pakistaniin marraskuussa 1999 ja marraskuussa 2000. Näiden matkojen aikana troikka keskusteli EU:n monista huolenaiheista korkeimpien pakistanilaisten viranomaisten, myös kenraali Pervez Musharrafin, kanssa. Näissä yhteyksissä troikka kiinnitti huomiota erityisesti Kashmirin tilanteeseen ja kehotti Pakistania työskentelemään jännitteiden vähentämiseksi, maltillisuuden noudattamiseksi tarkastuslinjalla ja vuoropuheluun ryhtymiseksi Intian kanssa.

3. Intian hallitukselle on osoitettu samankaltaisia viestejä poliittiseen vuoropuheluun kuuluvien kokousten yhteydessä, joita EU järjestää Intian kanssa, myös hallitusten päämiesten, ulkoministereiden ja korkeiden virkamiesten tasolla.

4. EU:n ja Intian väliset suhteet perustuvat vuodelta 1993 peräisin olevaan EY:n ja Intian väliseen yhteistyösopimukseen, joka tuli voimaan elokuussa 1994 yhteisellä poliittisella julkilausumalla, joka allekirjoitettiin samassa tilaisuudessa, ja huippukokouksen yhteisellä julkilausumalla kesäkuussa 2000. EY ja Intia käyvät neuvotteluja kahdenvälisestä tieteen ja teknologian alan sopimuksesta ja neuvottelut tulliyhteistyöstä alkavat todennäköisesti pian. 19. toukokuuta 2001 käydään New Delhissä alustavia neuvotteluja EY:n ja Intian välisestä meriliikennesopimuksesta.

5. Mitä tulee unionin tukeen neuvotteluratkaisun aikaansaamiseksi Kashimirin kysymyksessä neuvosto haluaa viitata vastaukseen, jonka se antoi parlamentin jäsenen Brian Crowleyn toukokuussa 2001 kyselytunnin aikana esittämään kysymykseen n:o H-0375/2001, jonka kopio on tämän vastauksen liitteenä.